VOLAPÜKAGASED PRO NEDÄNAPÜKANS.
JÄFIDOT VPAKLUBA VALEMIK NEDÄNIK
Ä
JÄFIDOT BÜFIK DILÄDA VALEMIK FEDA VPAKLUBAS.
YELOD: 3
Redak: Dr. Arie De Jong (Voorburg, Broekslootkade 5. Potagiramakala nüm: 107174.) e J. G. M. Reynders Sr. (Den Haag, Goudsbloemlaan 120. Potagiramakala nüm: 199061.): Kadämans Vpa.
Sis nüm: 4 < nüns evotükons:
Dr. Arie De Jong (Zeist, Verlengde Slotlaan 157. Nüm potakala: 107174.) e J. G. M. Reynders Sr. (Den Haag, Goudsbloemlaan 120. Nüm potakala: 1999061.): kadämans Vpa.
NINÄD

PÖTÜ YELACEN.	2
Nuns	2
Lavarans tel	3
Delavoban käfik	3
Büad Cifala de 1934, Yanul 1	4
JIMAYEDAL: JIREG-MOT	7
Levüd	7
Nuns	8
‘Dushmanta’	8
Dalebüd Cifala de 1934, Prilul 1, Nüm: 1	9
Nuns	11
Flads tel labü bir	11
HILÖPÄTAL: PLIN: ‘HENDRIK’	11
Dalebüd Cifala de 1934, Mayul 1, Nüm: 2	12
Volapükaklub valemik Nedänik: Kobikam 24id	14
PENED KOBANEFE VPAKLUBA VALEMIK NEDÄNIK	15
Nuns	15
Dalebüd Cifala de 1934, Yunul 1, Nüm: 3	16
Nuns	18

1934 (yelod 3id)
PÖTÜ YELACEN.
Volapükaflenes obsik.
Pö prim yela nulik lofobs vipis gudikün obas reidanes gaseda obsik, e pato limanes Volapükakluba valemik Nedänik e diläda valemik feda Volapükaklubas. Spelobs ladöfo, das tims fikulik, kelis ni lifädobs töbiko, poplaädonsös suniko dub tims gudikum!
Dönu ädalobs dagetön ün yel epasetiköl de ömans stüti, jonülis nitedäla e digidi mödikis, ab mutobs pido i nunön, das no binobs löliko koteniks. Ikanoyös sevabo duinön mödikumosi! Propagid ibinonös gretikum! Sekü kod at spelobs, das yelod kilid gaseda obsik omäniotonös aidönu medü nuns okik liföfi gretikum Volapükamufa e jäfedi mödikum Volapükanas! Töbidobs ai mögo ad födön nämiküno medü gased obsik paki Volapüka. Diseinü atos gased pasedon glato difikes bukemöpes niverik, reidöpes notidik, studanaklubes, si! igo netafede. Atos ye no saidon. I ols, o Volapükaflens lestümik! kanols e mutols yufön obis. Steifolsös ad süükön in kosädanef lomanas e flenas olsikas nitedäli pro Volapük obsik, e steifolsös ad slüdön onis ad lüyumön lü obs ed ad vedön limans feda obsik. Plü olabobsöv limanis, plü okanobsöv duinön gönü Volapük. Gased obsik te kanon glofön e vedön nitedikum dub num gretikum limanas. O ols valik! töbidolsös! Lüpololsös ols: alans stonili pro bumot sublimik, keli jäfobs ad lebumön! Volapük de ‘Schleyer’ digädon atosi, bi nog ai mekavapük balugik so tikaviko pestuköl at binon gudikün utas, kelis sevobs, e stadon, äsä pük votik monik, so neudiko kol natapüks dabinik. Kluö! kevobolsös ko obs ad pakön valemo Volapüki! Volapük obsik lifonös!
REDAK.
Se Volapükagased pro Nedänapükans. Yel: 1934. Pad: 2.
Nuns
Eseditons de Vpaklub valemik Nedänik:
söl: ‘Ir. A. F. H. Blaauw’ in ‘Oss’
läd: ‘M. E. S. Blaauw-Van Dissel’ in ‘Oss’.

Evedof jiliman diläda valemik feda Vpaklubas:
läd: ‘Agnes Haub-Schmidt’ in ‘Weiszkirchen am Taunus’ (Deutän), ‘Bahnhofstrasze’: 20.

Kanons pasivön de söl: ‘Dr. Arie De Jong, Voorburg’ (Nedän), ‘Broekslootkade’: 5. Potakal: 107174:
‘Wörterubuch der Weltsprache’ fa ‘Dr. Arie De Jong’	fl. Ned. 	9,75
Gramat Volapüka fa otan	„ „	2,25
‘Leerboek der Wereldtaal’ fa otan	„ „	1,00
Yelod: 1934 Vpagaseda pro Nedänapükans	„ „	2,00
Yelods büik gaseda at
pro no-limans feda a yelod	„ „	1,50
pro limans feda a yelod	„ „	1,00
Hüm Vpa (vödem teik) a samäd 1	„ „	0,05
a samäds 10	„ „	1,00
Vpamäks a samäds 100	„ „	0,50

Kanons pasivön de söl: ‘J. G. M. Reynders, Sr., Den Haag’ (Nedän), ‘Goudsbloemlaan’: 120. Potakal 199061:
‘Statuten en Huishoudelijk Reglement der Algemeene 
Nederlandsche Wereldtaal-vereeniging’ (vödem Nedänapükik)	fl. Ned.	0,25

Kanon pabonedön pö söl: ‘Johannes Schmidt, Weiszkirchen am Taunus (Deutän), ‘Bahnhofstrasze’: 20:
‘Lehrbuch der Weltsprache Volapük für Deutschland und die Deutschsprächigen Länder’ 
fa ‘Johann Schmidt’	m. Deut.	1,20
Pads 24 buka at ya pebükons e kanons pasivön tä	„ „	0,80

Pö redak lised gretik balid vödas nulik (lafabiko peleodölas) dabinon. De lised pepenöl at Vpans anik ya dalabons kopiedis. If Vpans votik i desirons ad kopiedön lisedi at, okanons leonön oni de redak; omutons ye promön ad ogesedön oni ünü mul bal pos dät, tü kel ugetons oni, dat votikans no nedon stebedön tu lunüpiko lüsedi liseda. Nems utanas, kels vilons loenön lisedi, poregistarons, e lised posedon one sma sökaleod, in kel begs ad lüsed pugetons.
Se Volapükagased pro Nedänapükans. Yel: 1934. Pads: 2—3.
Lavarans tel
In ‘Kufa’ hilavaran älödom, kel älecedom, das nek nemögiko äkanon binön späliälikum ka om. Ven kluo älelilom ma sagäd, das in ‘Bassorah’ ek älödom, kel ba äbinom nog späliälikum ka om, äsludom sunädo ad vestigön it, va bo ituvom us dinü späl mastani okik.
Klu ätävom futo ve veg lunik lü ‘Bassorah’ ad lärnön de kemeugan oka lekani späla.
“Odajonob ole, vio mutoy dunön ma cödots menas it diseinü lifön späliko”, atan ätidom. E bi votan no äsuemom diseini omik, äbegom ome te ad sökön omi pö zigols oka in zif.
Balido änügoloms ini dom bodela.
“Selol-li bodi gudik?” lavaran se ‘Bassorah’ äsäkom.
“Lesi!” bodel ägespikom, “bod obik binon leigo müdik ä svidik äs bör…”
Ab lavaran ya ädabinom se selidöp nes eremön bosi.
“Elilol-li osi?” äsäkom votane. “Klu no remolöd böri, ven sevol, das bod nejerik binon leigo gudik!”
Poso äsäkom su maket suämi e kalieti böra.
“Suäm binon pülik, o söls oba!” jiselan äsagof, “e garanob ole, das bör obik labon smeli leigik ä binon leigo benosmelik äs learaleül jerikün…”
“Elilol osi”, lavaran äsagom flenädane okik. “Klu neai remolöd learaleüli, bi kanoy gebön leigo gudiko jipaböri nejerik!”
Boso fagikumo ärivoms magadis tedana leülas feinik.
“Flagols-li learaleüli? o söls oba!” tedan ägesagom ad säk omsik. “Labob gudiküni, kel dabinon. Logolsös te! binon leigo lämpik ä rafinik äs vat…”
Ab lavaran ya ideflekom oki. Flenädane äsagom:
“Gö! golobsös lomio! Binol adelo daifidäb oba. Labob blümo böketi pefulüköl me fonavat lämpikün. Kini neodobsöv-li plu ka ati? elilol ga, das binon leigo gudik äs dins valiko votiks, e — binon nejerikum.”
Se Volapükagased pro Nedänapükans. Yel: 1934. Pads: 3—4.
Delavoban käfik
“Prüdö! flaniö!” ävokädom delahivoban, kel äpolöl lodoti gretik älükömom. Hiyunan gütöfik yunik, kel no ädemom atosi, älaigolom lindifiko, e sekü kod at mäned magifik oka pädrefon dub lodot ed äsleaton.
“Atosi omibläfob ole, das ol ekodol atosi”, hiyunan ävokädom. “Opelolöd obe sunädiko kloti obik!”
Delavoban ye äseilom.
“Opelol sunädo, votä okegolol lü cödal”.
I nu delavoban äseilom, e sek äbinon, das hiyunan äkedugom omi lü cödal.
Cödal äsäkom delavobane utosi, kelosi äkanom blametön tefü kusad et. Delavoban i nu dönu äseilom.
“Binol-li bo müätik?” cödal äsäkom.
“Om binomöv-li müätik?” hiyunan ävokädom glötiko. “Om leno binom müätik. Ven ägolom su veg, ävokädom äs diabäb: “He! ekö! prüdö! gololöd flanio!” ”
“If atos binon soik”, cödal ägespikom, “kikodo, diabö! no egolol-li üfo flanio?”
E kludöfü atos cödäd leigo ifinikon.
Se Volapükagased pro Nedänapükans. Yel: 1934. Pad: 4.
Büad Cifala de 1934, Yanul 1
Volapükanes valik
Nü dub zil lobadik Volapükanas anik Volapükamuf pos tak lunik dönu primon ad liföfikön, cedob, das timül ekömon
(a) ad lovegolön stadi nuik,
(ä) ad xamön utosi se tims pasetik licinöli, kelosi pluuneplu nätiki kanobs lovesumön.
(b) ad fümükön jenöfotis Volapükik anik, dat alan sevonös kleiliko cedi obik e pö bespikam dina alseimik okanonös demön ati! e
(c) ad vätälön säkädi: kis de statuds vönädik kanon pakipedön e kis de ats muton papladulön dub votiks, u brefo
ad leodükön dinädis valik Volapüki e Volapükanefi tefölis.
Klülos, das pö bejäf dinas at obs valik nen pläam labobs bligi ad demön ai cedis e meugi ela ‘Johann Martin Schleyer’: mastal obsik in dinäds Volapükik, e das te dalobs delüodikön de ceds e meug ats, if süadobs, das delüodikam somik binon veriko zesüdik pro ben Volapüka.
If tikädobs dinis löpo pemäniotölis, oküpobs sunädo, das dins at gretadilo seköfons ko ods, sodas no okanobsöv bejäfön soelöfiko dinis at, nes sagön dönuamiko otosi. Ad vitön atosi no obejäfob dinädis Volapükik ma leod löpik, ab ma mod, keli demü bejäf kleilik cedob gudikumi.
Demölo atosi obejäfob balposvotiko:
1ido cifalami,
2ido Volapükanefi,
3ido kadämi Volapüka,
4ido fedi Volapükanas, e
5ido jenöfotis Volapüki tefölis.
I. Cifalam.
Sio nek onoodon, das el ‘Johann Martin Schleyer’ as datikan Volapüka äbinom klülo cifal Volapükanefa, e das älabom gitäti fulikün ad flagön, das Volapükans valik ädasevons omi as cif löpikün in dins valik Volapüki e Volapükanefi teföls. Diniti at ko gitäts e gitods valik, kels seköfons ko dinit at el ‘Schleyer’ elovepolom ad ob me dalebüd oka dätü d. 3id dekula yela: 1910. Sekü at kluo ivedob fovan ela ‘Schleyer’, e pos deadam oma tü d. 16id gustula yela: 1912 ecalikob as cifal Volapükanefa.
Stid cifalama binon veriko zesüdik. Te medü dabin stida somik kanoy spetön, das balät Volapüka e baläl in Volapükanef podakipons. Sekü kod at desinob ad lonön me dalebüd patik stidi cifalama, gitätis e gitodis, kels seköfons ko dinit at, e modi, ma kel cifal fovik omuton pacälön ü padavälön.
II. Volapükanef.
Büan gretik oba ädistidom in Volapükavol calis e dinitis no läs 39. De ats cals e dinits 17 tefons Volapükaklubis, pö kelos ye demoyös, das dinits löpikün calas e dinitas atas verätikumo plu tefons guveri Volapükamufa ka klubis it. Votikas dinits 5 binons dinits kadämik, 5 dinits nolavik no kadämiks, e 12 dinits patik.
Pö numäd calas e dinitas atas in leod löpik lised sököl davedon.
Cals e dinits klubis teföls.
1. Klubadünan,
2. “kopanal (kluba sembal)” = liman kluba,
3. “kluban klubuma konstanzik” = liman kluba veitätik di ‘Konstanz’,
4. “kluban konstanzik kluba nabikum” = liman di ‘Konstanz’ kluba topik,
5. “cifakopanal” = liman cifefa ü cifefan,
6. “läsiedan cifa” — presidaniyufan,
7. kädan,
8. “bukal (bukikonletel)” = bukeman,
9. “penädan” = sekretan,
10. sekretan cifa,
11. “blacif” = vipresidan,
12. “cif” = presidan,
13. “cif stükafetanoga” = presidan feda ziläkaklubas.
Dinits guverik.
14. “blacifel” = vipresidan klubas valik läna u reigäna,
15. “cifel” = presidan klubas valik läna u reigäna,
16. “lecif” = presidan klubas valik reigäna gretik,
17. “lecifel” = presidan klubas valik taledadila.
Dinits kadämik.
18. “kademan” = kadäman,
19. “kademal” = kadämal,
20. “bladilekal kadema” = vidilekan kadäma,
21. senätan,
22. “ocifal ä dilekel kadema” = fovan fütürik cifala ä dilekana kadäma.
Dinits nolavik no kadämiks.
23. julan,
24. “tidel” = tidan Volapüka ü Volapükitidan,
25. “löpitidel” = tidal Volapüka ü Volapükitidal,
26. “plofed” = profäsoran Volapüka,
27. “xamel” = xaman.
Dinits patik.
28. lekanan,
29. “klubapänal” = klubapänan,
30. “zälileodan” = zälileodükan,
31. “musigan” = musigal,
32. “spodel” = spodan,
33. “pükal” = spikädan,
34. spodal,
35. poedan,
36. “stimakopanal” = stimaliman,
37. “lovepolel” = tradutan,
38. poedal,
39. “menodel” = menodan.
In lised löpik nems di ‘Schleyer’, kels pluuneplu distons de lotogaf nuik, u kels pagebons in siäm boso de sinif nuik distik, pepladons vü saitamalüls.
Gev diplomas pro mödiks calas e dinitas atas te fa cifal nendoto kanon pafinidön nes dämükün Volapüki, dü cälod calas e dinitas votikas i nen däm pro Volapük kanon paleodükön votiko. Demölo atosi e vipölo ad leodükön dinis valik Volapüki tefölis sui stab balugikum, olonob Volapükanefe me dalebüd patik nomemi nulik.
III. Kadäm Volapüka.
Kadäm dabinik Volapüka binon fovot kadäma, kel pestidon pötü Volapükakongred telid in ‘München’ de d. 6id jüesa d. 9id gustula yela: 1887 pijenüköl. Ya bü ed i potü Volapükakongred kilid in ‘Paris’ de d. 19id jüesa d. 21id gustula yela: 1889 pijenüköl, e sekü slud pö kongred at pilonülöl, limans ömik Volapükakadäma isäslopoms mastali obsik, ed ifövoms Volapükakadämi nes demön omi. Volapükakongred kilid at pijenükon nen zep büana obik, e kludo i sluds onik neföro pezepons, ni fa om ni fa ob. Pos fätots difik Volapükakadäm säslopik fino eficenon ini stid löliko de Volapük distik, efe ini “Academia pro Interlingua”. Kobü limans fiedik mastal obsik äfövom kadämi Volapüka, e statuds ona pädönunoganükons löliko. Säslop limanas votik kadäma e jenots valik, kels äseköfons ko at, ye edämükons sevädiko vemiko dini sublimik Volapüka. Ab nu mutobs dönu progedön. Statuds kadäma mutons dönu parevidön, dat okanobs frutiko vobön pro ben Volapüka. Disin statudas nulik poloseidons pötatimo limanes kadäma; e ven statuds at pubekonsälons e pulonons fifümiko fa kadäm, pozepons e popübons fa ob me dalebüd patik. Diseinü vit misuema alseimik lecedob zesüdiki ad fümükön kazeto ya büo, das vobods valik kadäma sötons jenön baiodü ob as dilekan kadäma, e das lonams ona no polecedons fifümiko pulonöls, if ob as dilekan ona no ulobülob onis.
IV. Fed Volapükanas.
Ko plid gretikün e ko lobül ladöfik eplakob, das Volapükaklub valemik Nedänik, kel pefünon tü d. 1id yanula yela: 1890, ejonon dönu pos tak lunik malis lifa. Sis d. 21id dekula yela: 1931, tü del kelik limans vönädik anik kluba at esludons pö kobikam valemik ad fövön klubi. Volapükaklub valemik Nedänik eprimon dönu ad födön nämiko Volapükamufi. Ziläk, in kel klub at plägon vobi oka züon topädi Nedäna in Yurop ed utis in Siyop e Merop. Ad födön ye Volapükamufi i plödü reigän Nedänik lecifef Volapükakluba valemik Nedänik efünon klubi bevünetik, lü kel Volapükans valik pläamü utans, kels labons Volapükaklubis valemik netik lönik, kanons lüyumöns. Klube bevünetik at lecifef pemäniotöl egivon nemi: “Diläd valemik feda Volapükaklubas”. Me nem at “diläd valemik” at cedon oki limiani feda mögädiko fünabika Volapüklubas. Klub bevünetik at binon somo cärm, se kel fed nämädik Volapükaklubas kanon daglofön. Ad stütön steifis gretamafädik at lecifefa zilik kluba Nedänik desinob ad lonön me dalebüd patik statudis pro fed at Volapükaklubas.
V. Jenöfots Volapüki teföls.
Ad nünön Volapükanes jenöfotis veütikün, kels tefons Volapüki, onumädob onis is dono in sökaleod timavik. Ini numäd at olasumob i jenöfotis veütik tel tefü palet, kel esäslopon Volapüki gitöfik. Seku jenöfots tel at Volapükans okanons küpön, das palet et elüvon löliko Volapüki, e dub atos no plu kanon riskädükön püki jönik di ‘Schleyer’.
1831.	VIII. 18 ‘Johann Martin Schleyer’ pamotom in ‘Oberlauda’ (Badän) as son hiela ‘Johann Philipp Schleyer’ e jiela ‘Katharina Elisabeth Veith’.
1879,	III, 31 ‘Johann Martin Schleyer’ datikom Volapüki.
1879,	III, 31 — 1912, VIII, 16 ‘Johann Martin Schleyer’: cifal balid Volapükanefa.
1884,	VIII, 25-28 Volapükakongred balid in ‘Friedrichshafen’ (Vürtän).
1887,	VIII, 6-9 Volapükakongred telid in ‘München’ (Bayän). Fün kadäma Volapüka. ‘Johann Martin Schleyer’: dilekan kadäma.
1889,	VIII, 19-21 Volapükakongred kilid in ‘Paris’ (Fransän), neföro pezepon fa cifal: ‘Johann Martin Schleyer’. Slit Volapükanefa. Limans säslopik kadäma fövoms oni nen zep cifala as “Kadäm bevünetik Volapüka” näi kadäm gitöfik cifali slopöl.
1893—1898 Kadäm säslopik Volapüka propagidon dü dilekam ela ‘V. Rosenberger’ in ‘Petrograd’ (Rusän) eli ‘Idiom neutral’ e cenon ad “Akademi internasional de Lingu universal”.
1910,	VII, 18 Kadäm, säslopik: “Akademi internasional de Lingu universal” cenon ad “Academia pro Interlingua” e propagidon eli ‘Latino sine flexione’.
1910,	XII, 3 ‘Johann Martin Schleyer’ cälom eli ‘Albert Sleumer’: ‘philosphiae et theologiae doctor’ ä ‘Studiendirektor’ ela ‘Hildegardislyzeum’ in ‘Bochum’ (Preusän) fovani oka.
1912,	VIII, 16 ‘Johann Martin Schleyer’ deadom in dom len ‘Schottenstrasze’ 32 in ‘Konstanz’ (Badän), kö elödom de yel: 1889 jü deadam oka.
1914,	IV, 23 Cifal: ‘Albert Sleumer’ sävilupom mebastoni maboinik penümasonöl len föfafasad deadamadoma ela ‘Johann Martin Schleyer’. Mebaston at pefünon fa Volapükaflens se läns difik deg tela.
1931,	VII, 26 Mebalezäl pötü motedayelam tumid ela ‘Johann Martin Schleyer’ lo motedadom omik in ‘Oberlauda’ (Badän).

Fino vilob küpetön is, das Volapük calöfik nuik edavedon ko kesev e zep oba sekü revid fefik ä staböfik fa kadäman: ‘Arie de Jong’, ‘medicinae universae doctor’ in ‘Voorburg’ (Nedän). Do pidob, das votükams, kels pelüblinons Volapüke, evedons mödikums, ka ispetob, elogob nitedälo e lobülo revidi at, bi me Volapük perevidöl at omögos ad lifükön dönu Volapükamufi, ed ad koedön dönu florön Volapüki. Sekü kod at notodob is kazetiko, das ezepob èd eli “Gramat Volapüka” ed eli “Wörterbuch der Weltsprache” pelautölis fa kadäman: ‘Dr. Arie De Jong’ ä pebükölis in büköp kompenäta nenfiamik: ‘Boekhandel en drukkerij voorheen E. J. Brill, Leiden’ (Nedän) 1931, èd eli “Lehrbuch der Weltsprache Volapük” pelautöl fa Volapükitidan: ‘Johann Schmidt’ ä pebüköli in el ‘Brönner’s Druckerei, Frankfurt am Main’ (Deutän) 1933, buk lätik kelik pestabon su buks bofik balido pemäniotöls, e das edasevob lebukis kil et as geidamedöms gudik pro stud e pak Volapüka jerabik obas. In spet gidik, das vobod obsik olabon fino benoseki fümik, levüdob Volapükanis valik ad vobön zuliko ko ob, ed ad propagidön nenfeniko Volapüki, dat pük bevünetik süperik at mastala obsik olabonös suniko pladi, fluni e nämäti, kels dutons lü on!
‘Bad Godesberg’ l. ‘Rhein’, 1934, yanul, 1.
	Cifal Volapükanefa:
	Prof. Dr. ALBERT SLEUMER.
Se Volapükagased pro Nedänapükans. Yel: 1934. Pads: 7—12.
JIMAYEDAL: JIREG-MOT
Ün göd tudela: d. 20id mäzula nun lügik äspearikon, das jimayedal: jireg-mot ideadof pos maläd delas te anikas.
Jireg: ‘Emma’ äbinof vom löpameugik, vemo täläktik ä lekanälik. Älabof ladäli löfaliegik kesenälik, ed in mafäd gretik tödi, sapi, menisevi e bligiföläli, kels äzesüdons demü föl bligäda fikulik ofa.
Pos deadam himatala regik ofik: ‘Willem’ IIIid, of as jiguveran regäna ämutof ibo cifön reiganefi, e zuo preparön dauti regik ofik pro bligäd, keli jiatan ämutof fölön as jireg pö nentütikam ofa.
Kiosamiko jireg-mot efölof atosi, obs valik sevobs. Nedänan ti nonik kluo dabinon, kel no edigidon ofi me dalestüm e löf lölöfiks. Notods dalestüma e löfa atas pöpa Nedänik kluo äbinons fäkükölo mödiks pö deadam ofa, ed obleibof lailifön dü tim valik in ladäl obas: Nedänans.
REDAK.
Se Volapükagased pro Nedänapükans. Yel: 1934. Pad: 16.
Levüd
O Volapükans! o reidans!
Volapük binon mekavapük tikavikün, jönikün ä neudikün; toä num Volapükanas nog ai binon smalik. Volapük gudik obas nog ai binon nesaidiko sevädik, sodas töbo riskobs ad pübon bukis Volapükik nulik. I gased obsik nog ai no kanon pagretükumön, bi num reidanas oka no nog evedon saidiko gretik pro atos.
O Volapükans e reidans löfik! Mutobs votükön stadi at. Volapükan alik muton kevobön me näm valik oka ad propagidön püki obas, ed ad slopükön limanis nulik. Steif Volapükana alik binonöd ad vedön Volapükan zilik, gudik ä fiedik. Lio obs valik kanobs-li dunön atosi?
Propagid oplöpon gudiküno dub lüpotam yegedas dö Volapük delagasedes topik. I noteds smalik oblinons benoseki. Dub duns somik Volapük ovedon sevädikum.
Slopükam limanas no binon fikulik. Men alik labon röletanis, labon soni u blodi, labon matani u söri,… In famüls obas, in röletanefs, in sevädanefs obas plad dabinon, kö Volapük obas muton glofön; ed us pö gebäd mudöfik püka obsik obs e Volapükans nulik obinobs suno Volapükans gudik. Volapükan alik kludo kanon lüblinön limanis nulik, if te labon vili ad yufön Volapüki.
Yufameds veütik ad vedön Volapükans gudik reid Volapükavödemas e spod in Volapük binons. Literat Volapükik fe binon nog pülik, ab Volapükans anik ya elautons ed etradutons konedis gretik, e märis, fabis e konotülis mödikis. Penäds at ye nog binons namapenädiks; öms onas ya pexamons e popübons pötatimo, ab ya nu spodan alik labon pöti ad kopiedön literati pepenöl at. Kludo alan kanon saidiko plägön Volapüki, if no plafon ad spodön Volapüko ed ad begön lüsedi penädas at. Somo frut spoda kanon vedön vemo gretik.
Süadob, das alutan, kel onolon gudiko Volapüki, i olöfon oni, ed oyufon pö propagid e slopükam. Klu ols valik kevobolsös! e fümiko orivobs zeili. Volapük lifonös!
‘Weiszkirchen’.
JOHANN SCHMIDT.
Se Volapükagased pro Nedänapükans. Yel: 1934. Pads: 16—17.
Nuns
Evedof jiliman Vpakluba valemik Nedänik:
vomül: ‘Mieke Sack’ in ‘Apeldoorn’ (Nedän), ‘Deventerstraat’ 3.

Peselons ünü foldil 1id yela: 1934 Vpamäks 400.
Se Volapükagased pro Nedänapükans. Yel: 1934. Pad: 17.
‘Dushmanta’
(Konot Lindänik fa ‘Krummacher’, petradutöl se Nedänapük.)
El ‘Dushmanta’: reg liegikün de regs valik Lindäna, ibinom dü tim lunik fat pro pöp oka. Fino ye, du divs okik ai nog stunükölo ämödikumons ün yel alik, ävedom pleidik demü lieg oka. Nu äprimom ko käläl e ladäl lindifiks ad zedön löliko läbi reigäbas oka; denu älifom te pro ok it ä pro cädans flätöl, kels äzüoms omi.
Kultan bäldik di ‘Brahma’, kel vönädo ibinom tidamastan ela ‘Dushmanta’, älelilom atosi, e lüg oma äbinon mu gretik. Älüvom soali, ini kel ifeapladom oki sis tim vemo lunik, ad spidön lü kurazif. Us äjedülom zenapuini sui kapasömit gedik oka, ed äpladom oki nilü bal leyanas magifik ledoma regik, ko disein ad paküpön fa reg.
No ädulos lunüpo, e reg älogom, das äbinom us, ed äbüedom vokön omi lü ok. “Sekü kod kinik, o bäldan!” so el ‘Dushmanta’ äspikom, “komikol-li isio lo ob, ko mals lüga so vemika?”
“Lio mögosöv-li, das stadoböv votiko? o reg!” bäldan äsagom, “Ven älüvob ori, äbinor liegikün regas valik, kels de tims mu vönädiküns ai eseadoms su tron orik. El ‘Brahma’ ibenedom ori bundaniko me beneds gudikün. Pöp ästimon äd älöfon ori as fat okik. Sekü kod at älüvob domi söla ä rega obika ko fred gretik. Ab nu, liedö! lelilob, das reg oba stadom in pöf levemikün.”
Smilölo ä stunölo reg älülogom tidamastani vönädik oka. “Kim binom-li fopan,” äsäkom, “kel ekredidom ole lugi at? Lelogolöd ledomi glorik at oba, ed usio juitagadis magifik obik ko num stunüköl dünanas e slafanas,… e sagolöd, va ats binons mals pöfa!”
Kultätan gudik äseifom, ed ädönuom kazeto utosi, kelosi ya isagom balna.
“Kim ga täno binom-li temunan olik?” reg ädönusagom, “jinol kredön plu omi ka obi it.”
Täno bäldan älaodükom vögi oka, ed ädrneom. “Sol, o reg!” äspikom, “sol: sümbol verata donü tron ela ‘Brahma’, reinalefogs löpü kaps obsik, e flukabim, kel binon fo ludom soalik obik, ons valik notükons obe pöfi rega obik.”
‘Dushmanta’ ämüatikom; ab bäldan äfövom so: “Das ‘Brahma’ ebegevom regi sila me bundan laidüpik lita e vama, atosi strals ona jenons obe, kels denidons de logod ona sui grenastag ali, e leigo e sui ludoms pöfanas e ledoms cädanas. Lefogs, ven binons fuliks, sedons benedi okas donio, e drienons länis soafik e belemi. Flukabim oba blegükon tuigis liegöfiko pefledölis oka äl tal. So nat lölik notükon valöpio, das ‘Brahma’ benedom oni me lieg. Ab or, o reg oba! Kisi or dunor-li as klüläd bundana, demü kel pleidülor?… Besäkoröd drenis pöpa orik, e pleidüloröd täno, if kanor atosi, lo ‘Brahma’ demü lieg ora!”
Härmit ägegolom, ed äzedom regi ad medits lönik oka. El ‘Dushmanta’ älecenom, ed ävedom dönu bened pro pöp okik.
Tü del semik äsegolom, ed ävisitom tidamastani vönädik oka, ävokom omi se ludom omik, ed äsagom: “Nu künob dönu ad komikön ini strals solalita, ed ad lelogön nen jemikam bimi me fluks pefledöli ola. Ab din bal, o flen yunüpa obik! nog defon pö ob.”
“Kis kanon-li defön pö reg,” kultätan ägespikom, “kel binom benodan pöpa lölik oka?” “Sap”, el ‘Dushmanta’ äsagom, “ad jonülön pötiko danöfi obik kol ‘Brahma’, kel egedugom obi dub ol sui benoveg fa ob pilüvöl, e kel elejonom obe, das logod fredik pöpa binon lieg veratik rega okik.”
Bofikans ädrenoms, ed äbenedoms ed äbradoms odi.
Se Volapükagased pro Nedänapükans. Yel: 1934. Pads: 17—18.
Dalebüd Cifala de 1934, Prilul 1, Nüm: 1
Lecedölo zesüdiki, das stid cifalama palonon fümiko, e
vipölo ad folön desini me büad obik de 1934, yanul, 1 penotüköli,
lonob me penäd at statudis sököl tefü cifalam.
Dalebüd at ponotükon büo in “Volapükagased pro Nedänapükans”, e pötatimo i in “zänagased Volapüka”, ven gased lätik at podabükon.
CIFALAM.
I. Tiäd.
§ 1. Cifal binom cif löpikün Volapükanefa.
II. Topät.
§ 2. Sovüo jüs cifal baiodü stids fa om pedasevöls: guveranef Volapükanefa, kadäm Volapüka,… ulonom topi patik as topät oma, lödöp labana dinita at obinon i topät calöfik cifala.
III. Primadät.
§ 3. Dät datika Volapüka fa ‘Johann Martin Schleyer’, sevabo: d. 31id mäzula yela: 1879 palecedon i as primadät cifalama.
IV. Gitöf.
§ 4. (1). El ‘Johann Martin Schleyer’ ebinom sekü jenot teik datika Volapüka klülo ä gitöfo cifal Volapükanefa.
(2) Ob: ‘Albert Sleumer’ binob gitöfo cifal Volapükanefa sekü dalebüd de cifal balid: ‘Johann Martin Schleyer’ de 1910, dekul, 3, medü dalebüd kelik ecälom obi ad fovan oka ko gitäts e gitods valiks, kels seköfons ko dinit at.
(3) Fovans oba obinoms gitöfo cifals Volapükanefa, if udagetoms diniti at ma mod, kel palonon in statuds at.
V. Blig.
§ 5. Cifal labom bligi
1ido ad dakipön baläti Volapüka,
2ido ad dakipön baläli bevü Volapükans valik tala,
3ido ad steifön, das Volapük vedon, näi netapüks, kosädamedöm bevünetik valemik vola.
VI. Gitäts e gitods.
§ 6. Cifal labom gitäti e gitodi ad lonülön mesülis valik, kelis lecedom zesüdikis pro ben Volapüka, stipä mesüls at no taons la mesüls, kels pelonons baiodü om fa stids fa om pedasevöls, e sotefä mesüls at no tefons gitodis, kelis egividom protim pluuneplu lunik stides, u klubes, u pösodes patik.
VII. Tef ad stids seköfik.
§ 7. Cifal binom sekü cal oka dilekan ela “kadäm Volapüka” ä presidan ela “fed Volapükaklubas”.
VIII. Calüp.
§ 8. Büdakipü jenet in § 12 padiseinöl calüp cifala dulon jü fin lifüpa okik.
IX. Vicifal.
§ 9. Cifal cälom se limans kadäma Volapüka u lecifs Volapükanas hibalani ad vicifal.
(2) Dinit vicifala palabon lifüpio pläsif finikon 
1ido sekü beg penamik lönik calilabana, u
2ido sekü säcäl demü kods veütik.
(3) Säcäl vicifala pagevon fa cifal.
(4) Pos säcäl vicifala cifal okudom, das ünü mul bal vicifal nulik pacälom, efe ma mod ot, kel pelonom in setem: (1) bagafa at.
(5) Dü tim, das vicifal nonom, hiliman kadäma, kel labom dünayelis mödikün, obitom zesüdo as vicifal.
(6) Vicifal pladulom cifali in jenets valik, das atan kodü kod alseimik: maläd, nekom lunüpik,… no fägom ad duinön cali oka.
(7) I pö non cifala, sekü deadam calilabana u säcäl oma kodü kejent in § 12 padiseinöl vicifal obitom as cifal, jüs cifal nulik pudavälom ma mod in statuds at palonöl.
X. Cäl fovana.
§ 10. Cifal cälom nog dü lifüp oka se limans kadäma Volapüka u lecifs Volapükanas hibalani ad fovan oka.
XI. Daväl cifala.
§ 11. (1) Üf cifal mögädo deadomöv, nes ëcälodön fovani oka, limans kadäma Volapüka e lecifs Volapükanas odavälons se dinitilabans at hibalani ad cifal Volapükanefa.
(2) Utan, kel udagetom pö vögodam balid pluamanumi verik vögodas lonöfik davälagitodanas valik, obinom cifal Volapükanefa.
(3) If pö vögodam balid nek udagetom pluamanumi verik vögodas lonöfik, vicifal ovüdom davälagitodanis ad davälön cifali se utans tel, kels udagetoms vögodis mödikün pö vögodam balid.
(4) Utan, kel udagetom, pö vögodam telid pluamanumi vögodas lonöfik pugevöl, obinom cifal Volapükanefa.
(5) If pö vögodam telid bofikans udagetomsöv numis leigik vögodas, du vicifal obinomöv balan bofikanas et, täno vicifal polecedom as cifal pudavälöl. If vicifal ye no obinomöv balan bofikanas et, täno kanom stetön balani bofikanas cifali. If no vilom gebädön ünü dels kil gitodi at, täno hiutan limanas kadäma u lecifas, kel bofikanas olabom dünayelis mödikün, polecedom as cifal pudavälöl.
(6) Pösod balatik alik (klu utan, kel binon leigüpo ä liman kadäma ä lecif) gitodon ad gevön vögodi te bali.
(7) Vögodam demü daväl cifala jenon penamiko ä kläniko.
XII. Säcäl.
§ 12. Limans kadäma Volapüka e lecifs Volapükanas labons gitodi ad säcälön cifali, if klülädos sekü zöt lonöfik sanana skilik, das binom nesanoviko lienetik.
XIII. Zänabür.
§ 13. Bür cifala binon zänabür Volapüka.
XIV. Siämamäk Volapüka.
§ 14. Siämamäk Volapüka binädon me talaglöp diametü zimmet bal su feled sirköfik klilagedik, kela diamet suämon zimmetis tel. In feled klilagedik sus talaglöp vöd: “Volapük” binon, e dis at spiked Volapüka: “Menefe bal, püki bal”. Tonats e däsinot talaglöpa blägons, e mels in talaglöp vietons.
XV. Siämamäk zänabüra.
§ 15. Siämamäk zänabüra binädon me siämamäk Volapüka, sus kel vöds: “Zänabür Volapüka” binons, e dis kel su tanod in latin spiked Volapüka: “Unam unui generi humano linguam.” binon.
XVI. Nomem konömik.
§ 16. In nomem konömik plu kuratiko utos valik palonon, kelos zesüdon demü nomäd gudik dinas.
XVII. Votükam statudas.
§ 17. Demü dakip baläla in Volapükanavol cifal no olonülom votükamis statudas at, büä ubekonsälom oki tefü ats ko limans kadäma Volapüka e lecifs Volapükanas.
So pelonöl tö Bad-Godesberg,
tü d. 1id prilul yela: 1934.
Cifal Volapükanefa:
Prof. Dr. Albert SLEUMER.
Se Volapükagased pro Nedänapükans. Yel: 1934. Pads: 19—21.
Nuns
Ün zädel: 1934, yulul, 14 28 poszedelo tü düp: 2 minuts 30 kobikam valemik Volapükakluba valemik Nedänik pojenükon in el ‘Café-Restaurant “De Kroon”’, ‘'s-Gravenhage, Spui’ nüm: 10.

Epubon vödem Vpik statudas e nomema konömik Vpakluba valemik Nedänik. Bukil at kanon pasivön de söl: ‘Dr. Arie De Jong’ in ‘Zeist’ e söl: ‘J. G. M. Reynders Sr’ in ‘Den Haag’ tä fl. Ned. 0,25 a samäd.

Demü lecen ad rel kritik söl: ‘Zaloach Aldin Kemal’ elasumom nemi: ‘Walter Henri Schuetz’.

Ladets nulik (Vpaklub valemik Nedänik):
söl: ‘Dr. Arie De Jong’ in ‘Zeist’ (Nedän), ‘Verlengde Slotlaan’ 157. 

(Diläd valemik feda Vpaklubas)
söl: ‘Walter Henri Schuetz’ (büikumo: ‘Zaloach Aldin Kemal’) in ‘Bern’ 2 (Jveizän), Postfach: 17 ‘Beundenfeld’.

In nüm lulid jäfidota obsik opunon niludo dalebüd cifala de 1934, mayul, 1, nüm: 2 ninädöl elis “Statuds tefü Volapükanef”.
Se Volapükagased pro Nedänapükans. Yel: 1934. Pad: 22.
Flads tel labü bir
(Doküm küpädik).
In staudöp: “Krokodil” tö ‘Neurenberg’ debükot doküma küpädik lagon. Ninädon jenotemi caniseda Deutänik balid medü tren. Tü 1836 yulul 11 cif biröpa: “Lederer” tö ‘Neurenberg’ ädagetom de cif feba trenavegik Deutänik balid, kel äcifom febi ela ‘Ludwigsbahn’ vü ‘Neurenberg’ e ‘Fürth’, däli ad sedön fladis tel labü bir lotidöpane lotidöpa: “Zur Eisenbahn” tö ‘Fürth’. Pro atos kruzars 6 ämutons papelön, e zuo getan ämutom bligidön ad deramenön fladis tel et sunädo pos lüköm trena. Cif feba äspelom, das “prim smalik at caniveiga oplöpon, e latikumo bo ovedon gretikum”. In magod lä doküm peläüköl logoy veigi fladas tel. Seatons su skafül boadik, kel pepladon sui vab smalik nemediko po lemüf sököl. Ve trenaveg nulälikans stanons ad lülogön veigi fledacana at.
Se Volapükagased pro Nedänapükans. Yel: 1934. Pads: 22—23.
HILÖPÄTAL: PLIN: ‘HENDRIK’
Ünü tim vemo brefik pos deadam jimayedala: jireg-mot mijenot dönuik edrefon dafamüli regik e neti Nedänik.
Tü yulul, 3 i plin: ‘Hendrik’ edeadom.
Staned sogädik plin-hiatala no äbinon fasilik: too ai evälom ko töd feinik pladi verätik, kel ädutom lü om.
Äsenälom patiko klieni ad jäfikön me jäfots ut, kels äkanons läsükön ditretis kemenas oka. Somo ästütom ed äfödom in län obas savafebädi, ed äjáfom nefeniko as presidan lecifefa ela “krod redik” Nedänik.
Edagetom dub balug gretik oka, jovial ladöfik oka, gud stedälik oka pöpedi pöpa Nedänik.
REDAK.
Se Volapükagased pro Nedänapükans. Yel: 1934. Pad: 26.
Dalebüd Cifala de 1934, Mayul 1, Nüm: 2
Fölölo desini in büad obik de 1934, yanul, 1 pemäniotöli,
lunob me penäd at statudis sököl tefü Volapükanef.
Statuds at plaikons nomenis büik valik.
Dalebüd at ponotükon büo in “Volapükagased pro Nedänapükans”, e pötatimo i in “Zänagased Volapüka”, ven gased lätik podabükon.
STATUDS TEFÜ VOLAPÜKANEF
I. Dil valemik.
§ 1. Volapükan alik labon bligi:
1ido ad dasevön cifali as cif löpikün Voolapükanefa, e bai atos
2ido ad dasevön i stidis Volapükik, kels padasevons fa cifal.
§ 2. Sekü § 1 statudas at Volapükan alik bligidon
1ido ad gebön Volapüki, soäsä at baiodü cifal pelonon fa kadäm Volapüka, e
2ido ad födön ma mafäd näma okik sevädi, paki e gebi Volapüka.
§ 3. Ad riv diseina in § 2 statudas at pemäniotöla binos vipabik, das Volapükan alik
1ido lebonedon eli “Zänagased Volapüka”, e
2ido lüyumon ad bal Volapükaklubas netik ud ad “Diläd valemik feda Volapükaklubas”.
§ 4. Ad dakip baläta bevü Volapükans it, e leigo ad pladul cifala lo cifods notik in reigäns difik, zesüdos ad labön klubädi patik pösodas, kels bitons as guverans Volapükik.
§ 5. Födü balät Volapüka zesüdos ad labön plödü kadäm Volapüka klubädi pösodas, kels bitons as Volapükinolans.
§ 6. Cifal Volapükanefa büdakipom oke gitäti teik
1ido ad givön diplomis alseimik Volapüki tefölis,
2ido ad gividön demü kod alseimik dili gitäta at oka klube, u stide votik, u pösode patik alseimikes, e
3ido ad gesumön mögädo demü kod veütik gitäti at fa om pegividöli.
II. Dil guverik.
§ 7. Cifü Volapükans reigäna cif binon, kel labom tiädi: lecif, if reigän tefik labon lödanis plu balion, e tiädi: cif, if reigän tefik labon lödanis läs balion. Cifs Volapükanas reigänas labü lödans läs balion ponemons in statuds at: cifs calik.
§ 8. Ziläks reigänas gretik, kels laabons pluuneplu reigis livätik, kanons palecedön mögädo, sevabo if atos binon vipabik, as reigäns, in kels cifs calik kanons pacälodön labü tiäd: lecif.
§ 9. Lecifs e cifs calik komulons Volapükanis ziläkas oksik lo cifal, e pladulons cifali lo Volapükans ziläkas oksik.
§ 10. Lecifs e cifs calik pacälodons nemediko fa cifal. Mutons dalabön diplomi profäsorana Volapüka.
§ 11. Reigän alik, in kel lecif dabinon, kanon padilön ma neod ad ziläks smalikum, in kels Volapükans pacifons fa cifs. Cifs at binons sumätöfü lecif.
§ 12. Cifs sumätöfik pacälodons fa cifal sekü mob lecifas löpü ons binölas. Mutons dalabön diplomi tidala Volapüka.
§ 13. Pos fin kaledayela cifs sedons lecife löpü ons binöle nunodis dö stad Volapüka in ziläks oksik.
§ 14. Lecifs e cifs calik sedons cifale mögiküno suno pos fin kaledayela nunodis dö stad Volapüka in ziläks oksik.
§ 15. Cifal kanom säcälön cifis e lecifis Volapükanas
1ido sekü beg lönik onas,
2ido sekü mob Volapükanas ziläkas onsik, e
3ido demü kods veütik.
III. Dil nolavik.
§ 16. Volapükan alik, kel fölon flagis e stipis pro gredät nolik alik pelonülölis, kanon dagetön sökaleodiko diplomis sököl:
I. diplom tidana Volapüka,
II. diplom tidala Volapüka,
III. diplom profäsorana Volapüka,
IV. diplom xamana Volapüka.
§ 17. Diploms in § 16 pemäniotöls teiko pagivons fa cifal.
§ 18. Lisitan diplomas nolik no kanon dagetön diplomi gredäta löpikum, büä udagetom diplomi u diplomis büikumis.
IV. Siks.
§ 19. (1) Cifal büdakipom oke gitäti ad sikön utanis, kels ebenodistükons okis mu patiküno tefü Volapük, medü sikots sököl:
I. Diploms sikik pro meritabs patik, sevabo: 
a) stimadiplom tradutana,
ä) stimadiplom lautana,
b) stimadiplom spikädana,
c) stimadiplom musigala,
d) stimadiplom poedana,
e) stimadiplom kadämala,
f) stimadiplom senätana.
II. Cäl ad stimaliman Volapükanefa.
III. Legiv köna di ,Schleyer'.
(2) Stimadiplom kadämala kanon te padagetön fa liman süperik kadäma Volapüka, du sikots votik valik kanons padagetön fa Volapükan alik, kel ebenodistükon patiküno oki.
V. Volapükabürs.
§ 20. Bürs lecifas e cifas Volapükanas binons leigo Volapükabürs.
VI. Zänagased Volapüka.
§ 21. Ad käläl demädas Volapükik el “Zänagased Volapüka” papübon.
§ 22. Zänagased Volapüka binon jäfidot valemik
1ido cifala,
2ido Volapükanefa,
3ido feda Volapükaklubas,
4ido kadäma Volapüka
5ido Volapükafunda, e mögädo,
6ido stidas bevünetik votik.
VII. Nomem konömik.
§ 23. (1) In nomem konömik ma neod plu kuratiko utos valik palonon u paleodükon, kelos pelonon te valemo in statuds at, e fovo utos vlaik, kelos z esüdon demü nomädik gudik dinas. In nomem at i suäms pro diploms balatik do tefü pelabiks palonons. Mon at papelons Volapükafunde ya dabinöle, jüs mögädo tefü ons büad votik pulonülon.
(2) Pato in nomem at palonons u paleodükons: 
a. zänagased Volapüka,
ä. Volapükagaseds calöfik votik,
b. püb penäda, u penädas votikas,
c. bligs, gitäts e gitods lecifas e cifas Volapükanas. Stips, kelis mutoy fölön demü cäl ad dinits at. Säcäl dinitas at.
d. if zesüdos, e ma neod dilädam taleda ini ziläks,
e. mögädo nunods calöfik lecifas e cifas,
f. Volapükabürs,
g. stips ad daget diplomas nolik Volapüka,
h. fom diplomas,
i. fom sikotas, stips ad daget onas e mod, ön kel pagevons,
j. monadins,
k. dins votik Volapüki teföls.
VIII. Votükam statudas.
§ 24. Votükams mögädo zesüdiks statudas at polonülons ön vätäl ko lecifs e cifs calik Volapükanas.
	So pelonöl tö ‘Bad Godesberg’
	tü d. 1id mayula yela: 1934 
	Cifal Volapükanefa,
	Prof. Dr. ALBERT SLEUMER
Se Volapükagased pro Nedänapükans. Yel: 1934. Pads: 26—29.
Volapükaklub valemik Nedänik: Kobikam 24id
Fa J. G. M. Reynders, Sr.
Ün poszedel zädela: d. 28id yulula yela: 1934 Vpaklub valemik Nedänik ejenükon kobikami valemik 24id oka in bal lecemas löpik ela ‘Café-Restaurant “De Kroon”’, ‘Spui’ 10 in ‘Den Haag’.
Presidan: ‘Dr. Arie De Jong’ ämaifükom tü düp: 2 minuts 30 ko vöds benokömik anik kobikami, ed änunom me plän brefik kodi, sekü kel kobikam at päjenükon ün yulul.
Demü klubayel, kel baibinon kaledayel, lecifef sevabo steifon ad lonülön äs nom kobikami valemik ün prim yela. Ad rivön zeili at nu kobikam valemik pajenükon ün yel fovik alik tü timül mö muls tel gölikum ka tü ut kobikama büik.
Protok kobikama valemik büik päloreidon, e pädispenon blöfü baibin.
Pos atos sekretan äblinom nunodi dö yel epasetiköl. Nunod at äninädon brefiko sökölosi. Lecifef ai esteifon mögiküno ad kälälön demädis Vpa. Kobikam valemik büik päjenükon tü 1933, setul, 25 in el ‘Café “De Groothertogin”’, in ‘Den Haag’. Pö pöt at i Vpa-literat e Vpa-spodotem pidajonädons.
El “Vpagased pro Nedänapükans”: jäfidot calöfik kluba, kel eprimon tü d. 1id yanula ayela yelodi kilid oka, dageton piano nitedäli mödikum. In nüms lätik yegeds veütik fa cifal obsik: ‘Prof. Dr. Alb. Sleumer’ pelasumons. Diseinü propagid Vpa gased at pasedon ladetes mödik in lomän e foginän.
Sis kobikam büik i Vpavödem statudas e nomema konömik nulikas epubon in bukafom. Al vödemas Nedänapükik e Vpika binon sivovik de sekretan kluba tä suäm flonazimas 25 a samäd.
Vpamäks, kels binons sivoviks de guvan Vpafunda: Dr. ‘Arie de Jong’ tä suäm flona lafik a samäds 100, juitons nitedäli mödikanas. De propagidamed süperik at samäds 2400 peselons ün 1933. Ad stigädön slopükami liman alik Vpakluba ogeton glato samädis 100 mäkas at pro keliman alik, keli ulüblinon.
I ün yel et, efe ed ün göloyel ed ün latayel Vpatidodems pänotedons in el “Nieuwe Voorburgsche Courant”.
In Deutän pato söl: ‘Johann Schmidt’: musigal in ‘Weiszkirchen im Taunus’, lezilom gönü demäds Vpa. Etradutom ya lautotis ömik ini Vp., e spelom ad pübön atis ünü fütür nülik. Volapükane zilik at ün yel epasetiköl diplom tidana Vpa pegevon fa cifal.
Pos loreid nunoda kal e gidükam dö 1933 päxamons fa komitetanef binü pösods, tel, e pädispenons fa on blöfü baibin. Kal päjöton me jötasuam gönetik mö fl. Ned. 47,48.
Pos atos presidan änunom, das söl: ‘A. A. Moll van Santbergen’ enotodom demü per logamafäga oka vipi ad säcalikön as vipresidan lecifefa. Kobanef älelilon ko lied gretik atosi. Kodedü säcalikam at presidan äskätom veitöfiko meritabis söla: ‘Moll van Santbergen’ demü val, keli eduinom valemo pro Vp. e patiko pro klub obsik, ed ämobom kobanefe ad cälön omi stimalimani kluba obas. Mob at päzepon me vögods valodik.
Pla söl: ‘Moll van Santbergen’ söl: ‘H. Bakker’ in ‘Voorburg’ pädavälom lelobülo fa kobanef ad vipresidan.
Pos atos päloreidon penäd söla: ‘Johann Schmidt’, kel äninädon vipis gudikün pro kobikam. (Pened at polasumon ini Vpa-gazed. Redak.)
Zuo päloreidons penäds anik de el ‘The philological Society’, kels presidan ilüsedom lebukis tel dö Vp.
Dü kobikam pidajonädons lebuks Vpik, kels epubons ünü yels lätik.
Ze tü düp: fol minuts 30 presidan äfärmükom kobikami me vöds anik dana demü nitedäl pijonülöl.
Lecifef nu binädon me: ‘Dr. Arie De Jong’: presidan; ‘H. Bakker’: vipresidan; ‘J. G. M. Reynders, Sr.’: sekretan-kädan.
Se Volapükagased pro Nedänapükans. 1934. Pads: 31—32.
PENED KOBANEFE VPAKLUBA VALEMIK NEDÄNIK
Nüm: 26.	Wisskirchen i. Ts' (Deutän), 1934, yulula d. 22id.
O Volapükaflens palestümöl!
Kodedü kobikam ela “Volapükaklub valemik Nedänik” tü del 28id yulula, Volapükans fol vilaga: ‘Weisskirchen im Tanaus’ potons oles glidis ladöfikün e vipons kobanefe benoseki gudikün. Ünü dels anik tidabuk Volapükik pro Deutänans opubon, e spelobs das suno olabobs Volapükaklubi Deutänik ad yufön olis pö propagid e slopükam pro pük jönik obas. Ols valik benosedolsös tidabuki at as blöf flenama, dat ofägobs ad pübön bukis nulik! Bu valikos binolsös nefeniks pö slopükam limanas nulik! Volapük obas muton kömön ini län alik, ini zif alik, ini vilagül smalikün. Komipolsöd pro din dialik obas!
Ko lestüm,
	ds. d. o.
	nemü ons: ‘JOHANN SCHMIDT’ 
	‘Weisskirchen im Taunus’
Se Volapükagased pro Nedänapükans. 1934. Pad: 32.
Nuns
Fredo nunobs is, das tidabuk Vpa pro Deutänapükans (“Lehrbuch der Weltsprache Volapük”) fa ‘Johann Schmidt’ nu blümon. Ninädon bevü votikos konotis e fabis anikis in Vp. Kanobs komandön Volapükane alik remi buka at, e spelobs ladöfo, das i Vpans no-Deutänik osivons lebuki at.

Buk at kanon pasivön de lautan (in ‘Weiszkirchen im Taunus’) tä m. Deut. 1,20 a samäd 1; tä m. Deut. 3,30 a samäds 3; tä m. Deut. 5,10 a samäds 5, e de ‘Dr. Arie de Jong’ (in ‘Zeist’) tä fl. Ned. 0,80 a samäd.

Pö kobikam valemik Vpakluba valemik Nedänik pecälom as stimaliman:
söl: ‘A. A. Moll v. Santbergen’ in ‘Den Haag, Hazelaarstraat’ 71,
e pedävalom as vipresidan pla söl: ‘A. A. Moll van Santbergen’, kel eseditom se lecifef: 
söl: ‘H. Bakker’ in ‘Voorburg, Laan van Leeuwensteijn’ 86.

Evedons limans Vpakluba valemik Nedänik:
söl: ‘J. G. M. Reynders, Jr.’ in ‘Den Haag, Segboreklaan’ 23,
läd: ‘C. H. Reynders-Evertsz’ in ‘Den Haag, Segboreklaan’ 23.

Peselons ünü foldil 2id yela: 1934 Vpamäks 600.

Spelobs ad lasumön ini nüm mälid jäfidota dalebüdi cifala dö statuds ela “Fed Volapükaklubas”.
Se Volapükagased pro Nedänapükans. Yel: 1934. Pads: 33—34.
Dalebüd Cifala de 1934, Yunul 1, Nüm: 3
Fölölo desini in büad obik de 1934, yanul, 1 pemäniotöli,
lebumölo fovo su vobod fa lecifef ela “Volapükaklub valemik Nedänik” peprimöl (Logolöd yegedi: “Diläd valemik feda Volapükaklubas” in nüm: 1 yeloda: 1 ela “Volapükagased pro Nedänapükans”!), e
demölo statudis e nomemi konömik Volapükakluba ebo änu penemöla, statudis e nomemi kelikis, soäsä pelautons pö kobikam valemik tü d. 22id tobula yela: 1932 oka, baivögob löliko,
lonob me penäd at statudis sököl ela “Fed Volapükaklubas”.
Dalebüd at ponotükon büo in “Volapükagased pro Nedänapükans”, e pötatimo i in “Zänagased Volapüka”, ven gased lätik podabükon.
STATUDS ELA “FED VOLAPÜKAKLUBAS”
I. Nem.
§ 1. Volapükaklubs netik valik balons okis ad fed valemik bal labü nem: “Fed Volapükaklubas”.
II. Topät.
§ 2. Topät cifala (ä zänabüra Volapüka) binon topät calöfik feda Volapükaklubas.
III. Dät füna.
§ 3. Del 31id mäzula yela: 1932: dät, tü kel lecifef Volapükakluba valemik Nedänik efünon medü nun tefü Volapükaklub bevünetik valemik labü nem: “Diläd valemik feda Volapükaklubas” in num 1id yeloda balid Volapükagased pro Nedänapükans, palecedon as dät füna feda Volapükaklubas.
IV. Vobayel.
§ 4. Vobayel feda baibinon kaledayel.
V. Disein.
§ 5. Fed diseinon, baiädü disein Volapükaklubas netik, ad födön plägi Volapüka (fa ‘J. M. Schleyer’ tü d. 31id mäzula yela: 1879 pedatiköla), ed ad vogükön oni valemo, sodas fino padasevon as valemapük, e pagebon näi netapüks dabinöl in kosäd mudöfik e penamik as balik kosädamedöm bevünetik.
VI. Limanam.
§ 6. Bai § 1 statudas at, fed binädon me Volapükaklubs netik, kels leigafomiko labons nemis baiädik, äs
“Volapükaklub valemik Linglänik”,
“Volapükaklub valemik Fransänik”,
“Volapükaklub valemik Litaliyänik”, e r.
§ 7. Näi klubs valemik netik at fed labon as limian oka nog klubi valemik patik labü nem: “Diläd valemik feda Volapükaklubas”, lü kel kanons lüyumön Volapükans valik länas, kels no nog labons Volapükaklubis valemik netik lönik.
VII. Presidan.
§ 8. Cifal Volapükanefa, mögädo vicifal pö non cifala, binom sekü cal oka presidan feda Volapükaklubas.
VIII. Lecifef.
§ 9. Lecifef feda binädon me
Presidan,
Sekretan, e
Kädan.
§ 10. Lecifef binon leigüpiko cifef diläda valemik feda. § 11. Sekretan e kädan pacälodons fa presidan feda baiodü lecifefs Volapükaklubas valemik netik.
IX. Volapükaklubas valemik netik.
§ 12. Bai §§ 1 e 6 Volapükaklub valemik netik alik binon limian feda Volapükaklubas.
§ 13. Volapükaklub valemik netik labon bligi ad dunön e vobön baiädü disein, keli fed Volapükaklubas ebligädon oke, ab binon reto löliko livätik.
§ 14. Löfü balät Volapüka e baläl bevü Volapükans valik Volapükaklub valemik netik alik ai odunon tefü dins veütik ön baiod ko lecifef e ko limians votik feda.
§ 15. Bai § 14 statudas at Volapükaklub valemik netik olasumon ini bal bagafas statudas oka as disein oka, diseini ot, keli fed bai § 5 ebligädon oke.
§ 16. Diseinü dakip baläta Volapükaklub valemik netik ovälon oke
1ido siämamäki, kel binädon me siämamäk Volapüka, sus kel in Volapük nem kluba, e dis kel su tanod spiked fa on puvälöl pulüükons, e
2ido stänädi, kel binädon me diled stofa klilagedik labü fom mu balugik skötaplatäda, su kel, bai siämamäk kluba, komädons dis ods 
a. nem kluba in Volapük,
ä. siämamäk Volapüka in gretot degnaik, e
b. tanod ko spiked kluba.
§ 17. Ko disein ad kobokibön Volapükanis valik, kludo ad vitön seaditi onas, obinos vipabik, das statuds oninädons lonami, sekü kel limans kluba, kels labons demädis ot, u kels besteifons diseinis ot, u kels senälons neodi ad yümön okis vemikumo, okanons klubön ad diläds patik, “grupadiläds” punemöls.
§ 18. Demü mög fomama grupadilädas, cifef kluba netik ai ponemon “lecifef”, ed ut grupadiläda “grupacifef”.
X. Diläd valemik.
§ 19. Volapükan alik läna, kel no labon klubi valemik neitk, kanon vedön liman diläda valemik feda.
§ 20. Sosus num dilädalimanas läna seimik uvedon saidiko gretik ad fomön kobo klubi netik, limans at okanons seditön de diläd valemik ad stidön Volapükaklubi valemik netik: limian feda Volapükaklubas.
§ 21. Limans diläda valemik labons gitodi ad lautön nomemi konömik lönik, kel ye no dalon labön nomi anik bal, kel taon ta statuds feda.
§ 22. Bai § 10 statudas cifef diläda valemik binädon me pösods ot, kels fomons lecifefi feda.
XI. Jäfidots.
§ 23. El “Zänagased Volapüka” obinon jäfidot valemik feda e diläda valemik.
§ 24. (1) Gebädü Volapükaklubs valemik netik Volapükagaseds podabükons, in kels plä vödem Volapükik i vödem in natapük patik komädon. Volapükagaseds at olabons ma püks difik tiädis leigafomik, efe samo tiädis sököl:
“Volapükagased pro Linglänapükans”,
“Volapükagased pro Fransänapükans”,
“Volapükagased pro Spanyänapükans”, e r.
(2) Volapükagaseds at okanons binön somo jäfidot Volapükaklubas valemik netik difik netapüki calöfik ot labölas, sodas samo Volapükaklubs valemik netik tatas Spanyänapükik kanons labön jäfidoti ot bal tiädü “Volapükagased pro Spanyänapükans”.
(3) Güo Volapükaklub valemik netik läna labü püks calöfik tel u kil kanon labön jäfidotis tel u kil. Samo “Volapükaklub valemik Jveizänik” okanon labön as jäfidots oka elis 
“Volapükagased pro Deutänapükans”,
“Volapükagased pro Fransänapükans”, e
“Volapükagased pro Litaliyänapükans”,
kels leigüpo binons tefädo jäfidots elas 
“Volapükaklub valemik Deutänik”,
“Volapükaklub valemik Fransänik” e
“Volapükaklub valemik Litaliyänik”.
§ 25. (1) Demü balät in Volapükadins Volapükagaseds calöfik valik olabons
1ido fomäti ot, efe jölplifäti gretik labü tenots: zimmets 16 x zimments 25, e
2ido in gul nedetalöpik tiäda gaseda siämamäki Volapüka.
(2) If sekü kods veütik leodükam votik ozesüdonöv, täno komand digädon ad votükön balälo e valöpiko leodükami at, dat balät in Volapükadins no omoikonöv.
§ 26. Limans Volapükaklubas valemik netik e diläda valemik getons flato jäfidotis tefik okas.
XII. Monameds.
§ 27. Monameds poleodükons in nomem konömik.
§ 28. Monigetots e pelots paguvons fa kädan, kel gidükon atosi alyeliko pos fin vobayelo lo presidan feda.
XIII. Votükam statudas.
§ 29. Statuds at kanons te pavotükön fa lecifef feda in baiod ko lecifefs Volapükaklubas valemik netik.
§ 30. Votükams statudas obinons pas lonöfiks, if punotükons fa cifal me dalebüds patik.
XIV. Nomem konömik.
§ 31. In nomem konömik plu kuratiko utos valik pulonon, kelos zesüdos demü nomäd gudik dinas.
XV. Loveikamamesüls.
§ 32. Dü tim, das el “Zänagased Volapüka” no nog pubon, dins valik fedi Volapükaklubas teföls ponotükons ini “Volapükagased pro Nedänapükans”.
§ 33. Sovüo jüs in nomem konömik noms kuratik pulonons tefü cäl e säcäl limanas (plä presidan) lecifefa feda Volapükaklubas, söl: ‘Dr. Arie De Jong’ in ‘Voorburg’ (Nedän) e söl: ‘J. G. M. Reynders, Sr.’ in ‘Den Haag’ (Nedän) ofomoms kobü ob lecifefi feda, tefädo cifefi diläda valemik feda Volapükaklubas, efe söl balid as sekretan, e söl telid as kädan.
§ 34. Limanamamon pro liman diläda valemik binon fl. Ned. 2,50 a yel.
	So pelonöl tö ‘Bad Godesberg’
	tü d. 1id yunula yela: 1934 
	Cifal Volapükanefa,
	Prof. Dr. ALBERT SLEUMER
Se Volapükagased pro Nedänapükans. Yel: 1934. Pads: 35—38.
Nuns
Sekü § 34 33 dalebüda cifala de 1934 nüm: 3 lecifef feda Vpaklubas e cifef diläda valemik feda Vpaklubas binädons me söls sököl:
‘Prof. Dr. Albert Sleumer’: presidan,
‘Dr. Arie De Jong’: sekretan, e
‘J. G. M. Reynders Sr.’: kädan.

Peselons ünü foldil 3id yela: 1934 Vpamäks 300, e peseagivons demü reklam 200.

Söl: ‘J. G. M. Reynders, Sr.’ in ‘Den Haag’ (Nedän) ‘Goudsbloemlaan’: 120, potakal: 199061, konletom ya dü tim lunik literati: lebuks, periodapenäds, yegeds dela- e vigagasediks, pämods, pamfläts, bukiliseds, lids, reklamapenäds, ed i fotografotis e yegis votik, kels tefons Volapüki e sitis valemapükas votik, efe tefü valemapüks votik dinis, kels tefons è disinis sitas è sitis ya pelemeköl e pagebölis. Konletom dinis valik at in disein ad bevobön mögädo skäti lovelogamik Volapüka e valemapükas votik demölo sitis difik onas, gebädi onas e paki onas. Desänom ad gividön latikumo konleti lölik oka stide nolavik seimik.
Nu begom valikanes, kels fägons ad yufön omi ön jäfüd at, ad stütön omi dub lüsed ladete omik nünis u yegis it dinis löpo pemäniotölis tefölis. If zesüdosöv, klienom ad pelön givulotis smalik tökü yegs ome pusedöls. Begom i ad lüsedön ome notetis tefü dabin klubas, bukemas e kadämas valemapükis distik tefölas. 
(pämod = brochure)

Nu lised lafabik gretik telid Vpavödas nulik blümon. De lised at Vpans anik ya dalabons kopiedis. If Vpans votik desirons ad kopiedön lisedi at, okanons loenön oni de redakan balid Vpagaseda at; omutons ye promön ad ogesedön oni ünü mul bal pos dät, tü kel ugetons oni, dat votikans no nedons stebedön tu lunüpiko lüsedi liseda at. Nems utanas, kels vilons loenön lisedi, poregistarons, e lised posedons ones ma sökaleod, in kel begs at lüsed pugetons.
Se Volapükagased pro Nedänapükans. Yel: 1934. Pad: 39.